རྒྱལ་པོ་དང་བློན་འབངས་ལོ་ཙཱ་བ་རྣམས་ཀྱིས་ཀྱང་དམ་པའི་ཆོས་སོགས་རིག་པའི་གནས་ལ་སྦྱང་བ་ཆེར་མཛད་པས་མཁས་པ་ཆེན་པོར་གྱུར་ཏེ།རྒྱལ་པོ་ཁྲི་སྲོང་ལྡེ་བཙན་རང་ཉིད་ཀྱིས།བཀའ་ཡང་དག་པའི་ཚད་མ་བམ་པོ་བདུན།དེའི་མདོར་བསྟན་བམ་པོ་གཅིགདེ་བཞིན་གཤེགས་པའི་སྐད་བརྡ་བམ་པོ་ལྔ།བྱམས་པའི་བསྟོད་ཆེན་བམ་པོ་གཅིག་ལྷག་པ་སོགས་བསྟན་བཅོས་གཞུང་ཚད་ཆེ་བ་དང༌།འདི་སྡེ་དགེའི་བསྟན་འགྱུར་གྱི་པོ་ཏི་ཅོ་པ་ན་བཞུགས་གྲུབ་པའི་མཐའ་དགྲོལ་བ།དབུ་མའི་གཟེར་བུ།བསམ་གཏན་གྱི་དོགས་པ་བརྒྱད་བསལ་བ།ལྷ་བཙན་པོས་བཀས་བཅད་སོགས་དང༌།འཕགས་པ་རྣམ་སྣང༌།ཤཱཀྱ་ཐུབ་པ།འཇམ་དཔལ།བྱམས་པ།མི་གཡོ་མགོན།བྱང་ཆུབ་སེམས་དཔའ་བརྒྱ་ལ་བསྟོད་པ་སོགས་གཞུང་ཚད་ཆུང་བའི་བསྟན་བཅོས་དུ་མ་མཛད་དོ།།ཡུམ་སྟོང་ཕྲག་བརྒྱ་པའི་འགྲེལ་བ་འབུམ་རྐྱང་པའི་གནོད་འཇོམས་སུ་གྲགས་པ་ཡང་ཁྲི་སྲོང་གིས་མཛད་པ་དཀར་ཆག་འཕང་ཐང་མར་བཤད་པ་ལྟར་ཡིན་ལ།དཀར་ཆག་མཆིམས་མ་དང་ལྡན་དཀར་མར་བཤད་པའི་ཡུམ་གྱི་འགྲེལ་པ་གནོད་འཇོམས་སུ་གྲགས་པ་རྒྱ་གར་མ་ཡིན་པར་བཤད་པ་དེ་ནི།དཾཥྜ་སེ་ནའམ་ཁ་ཆེ་མཆེ་བའི་སྡེ་ཡང་ཟེར་བ་དེས་བརྩམས་པའི་ཡུམ་གསུམ་གནོད་འཇོམས་ཡིན་ནོ།།